Mewt George Falzon Ħasditni Mewt George Falzon ħasditni. Ridt niktiblu happy birthday fuq Facebook dakinhar u fl-istess ħin jasal messaġġ privat li George ħalliena. Ħassejtha nġusta dil-mewt. L-ewwel reazzjoni kienet kif u għaliex? Għax lil George jien nafu attent u dejjem sportiv. L-aħħar li ltqajna kellu bżonn ingravata tas-Seminarju u sliftu tiegħi ghal reunion li kien qed jorganizza. Qatta' għomru u żmienu fil-kumitati tal-Għaqda Letterarja Maltija. Niftakru jaqbeż għalija meta darba qlajt għajta tajba mingħand John C. Friggieri. Niftakru t-Teżorier wara Kelinu Cachia. Jien kont għadni dieħel fil-kumitat u ftit wara sirt Segretarju. Kien metikoluż f'xogħlu u accountable sal-inqas ċenteżmu. Niftakru jamministra l-Premju Pinna Żagħżugħa u l-uġigħ ta' ras li kien fih. Kont ninżel miegħu d-dar wara l-laqgħat tal-kumitat u konna nitkellmu fuq kollox. L-għaqda, il-politika, il-familja tiegħu, id-Dwana fejn dak iż-żmien kien jahdem u min jaf fuq xiex iżjed. Ġieli kont naqbeż sa ħdejh id-Dwana kemm jagħtini xi dokumenti tal-GĦLM. Jidhirli kont nasal għal għandu minn xi bieb fis-sur u garigor. Kien jaħdem fuq l-IT dak iż-żmien. Mhux darba jew tnejn salvali xi kompjuter jew aħjar minn hekk il-materjal li kien ikollu maħżun. Flimkien konna nagħmlu l-Folju tal-Ahbarijiet fejn b'riżorsi impossibli konna nippruvaw inżommuh għaddej. Hu kien jagħmel il-labels u typsetting u jien kont immur f'xi ħanut barra l-Universita' nagħmel il-kopji u filgħaxija d-dar nitwi l-karti. Wara nwaħħal il-bolli u minn hemm għall-kaxxa tal-ittri. Xi argument jew tnejn ma naqsux ukoll matul il-ħbiberija tagħna. Kien jemmen f'sens qawwi ta' lealtà u ma kienx jifhimha li tkun f'żewġ kumitati ta' għaqdiet letterarji. Min jaf kemm iddiskutejnieh dal-punt u argumentajna tard dwaru. Qatt ma ppretenda xejn. Qatt ma ppretenda li kien awtur jew poeta. Baqa' sal-aħħar jigbed l-attenzjoni għal min kien qed ikisser il-Malti li hu tant kien iħobb. Niftakar kien tani antoloġija li kien ħareġ ma' oħrajn u l-ewwel rimarka kienet dwar ix-xagħar tiegħu, hypie style dawk iż-żminijiet. Niftakru jirrakkonta argument li kellu ma' Ġuże Chetcuti wara li dan ħadlu xi poeżija u nkludiha f'antologija mingħajr ma qallu. Grazzi George Falzon ta' kollox. Il-mistrieħ lilek u l-għomor lill-għeziez li tant ħabbejt. Ser inħossuh in-nuqqas tiegħek.